b"\n_START_ARTICLE_\nAtminties kortel\xc4\x97\n_START_PARAGRAPH_\nAtminties kortel\xc4\x97, kartais vadinama \xe2\x80\x9eflash\xe2\x80\x9c kortele (angl. flash memory card, storage card)\xc2\xa0\xe2\x80\x93 tai kortel\xc4\x97s formos skaitmenini\xc5\xb3 duomen\xc5\xb3 laikmena._NEWLINE_Naudojama duomenims kaupti bei perkelti skaitmeniniuose fotoaparatuose, muzikos grotuvuose, kompiuteriuose.\n_START_SECTION_\nPagrindiniai atminties korteli\xc5\xb3 tipai\n_START_PARAGRAPH_\nCompactFlash (CF)\xc2\xa0\xe2\x80\x93 patikimas paplit\xc4\x99s korteli\xc5\xb3 formatas. Techni\xc5\xa1kai patogu j\xc4\xaf realizuoti, kadangi jo s\xc4\x85saja artima kiet\xc5\xb3j\xc5\xb3 disk\xc5\xb3 s\xc4\x85sajai. Talpiausios \xc5\xa1io tipo kortel\xc4\x97s paprastai lenkia kit\xc5\xb3 tip\xc5\xb3 korteles._NEWLINE_Foto aparatuose paprastai naudojamas 3,3\xc2\xa0mm storio CompactFlash Type I._NEWLINE_\xc5\xa0io standarto atmaina yra Microdrives\xc2\xa0\xe2\x80\x93 5,0\xc2\xa0mm storio CompactFlash Type II kortel\xc4\x97je sumontuotas kietasis diskas._NEWLINE_Tokie \xc4\xafrenginiai labiau kaista ir yra jautresni mechaniniams pa\xc5\xbeeidimams, ta\xc4\x8diau gali b\xc5\xabti talpesni ir santykinai pigiau kainuoti.\n_START_SECTION_\nSD ir MMC\n_START_PARAGRAPH_\nSecure Digital (SD) yra pla\xc4\x8diai paplit\xc4\x99s korteli\xc5\xb3 tipas, leid\xc5\xbeiantis integruoti papildomas funkcijas, susijusias su duomen\xc5\xb3 saugumu. Jos pasi\xc5\xbeymi dideliu duomen\xc5\xb3 perdavimo grei\xc4\x8diu, yra talpios, pigios ir geros kokyb\xc4\x97s. \xc5\xa0iuo metu populiariausios._NEWLINE_MiniSD\xc2\xa0\xe2\x80\x93 suma\xc5\xbeinta SD korteli\xc5\xb3 atmaina, da\xc5\xbenai naudojama MP3 grotuvuose, mob. telefonuose._NEWLINE_MicroSD tai ma\xc5\xbeiausia i\xc5\xa1 SD korteli\xc5\xb3 serijos, da\xc5\xbenai naudojama mobiliuose telefonuose. \xc5\xa0io tipo kortel\xc4\x97s gana brangios._NEWLINE_MultiMediaCard (MMC) yra visa korteli\xc5\xb3 tip\xc5\xb3 grup\xc4\x97: MultiMediaCard (MMC), SecureMultiMediaCard (SecureMMC, saugi MMC), Reduced Size MultiMediaCard (RS-MMC, suma\xc5\xbeinta MMC), ir MultiMediaCard+ (MMC+). Pastarosios yra naujos, bei talpesn\xc4\x97s ir greitesn\xc4\x97s. MMC kortel\xc4\x97s atrodo pana\xc5\xa1iai kaip ir SD, tik yra plonesn\xc4\x97s ir turi ma\xc5\xbeiau kontakt\xc5\xb3._NEWLINE_Daugelis SD kortel\xc4\x97ms skirt\xc5\xb3 \xc4\xafrengini\xc5\xb3 veikia ir su MMC kortel\xc4\x97mis. Ta\xc4\x8diau yra kompakti\xc5\xa1k\xc5\xb3 \xc4\xafrengini\xc5\xb3, pritaikyt\xc5\xb3 tik MMC kortel\xc4\x97ms, kadangi juose n\xc4\x97ra vietos storesnei SD kortelei._NEWLINE_SD ir MMC kortel\xc4\x97s naudojamos \xc4\xafvairiuose \xc4\xafrenginiuose. Jau ne pirmi metai daugelyje ne\xc5\xa1iojam\xc5\xb3j\xc5\xb3 ir delnini\xc5\xb3 kompiuteri\xc5\xb3 montuojama \xc5\xa1i\xc5\xb3 korteli\xc5\xb3 jungtis. Skirtinguose mobiliuose telefonuose naudojamos \xc5\xa1i\xc5\xb3 korteli\xc5\xb3 atmainos. CD ir MMC kortel\xc4\x97s ir j\xc5\xb3 prijungimo \xc4\xafrenginiai labai paplito, tod\xc4\x97l \xc5\xa1ios kortel\xc4\x97s tur\xc4\x97t\xc5\xb3 i\xc5\xa1stumti ma\xc5\xbeiau paplitusias. Sunkiau prognozuoti j\xc5\xb3 suma\xc5\xbeint\xc5\xb3 atmain\xc5\xb3 ateit\xc4\xaf._NEWLINE_Secure Digital High Capacity (SDHC) po truput\xc4\xaf ateinan\xc4\x8dios \xc4\xaf namus naujo standarto SD kortel\xc4\x97s. Jos pasi\xc5\xbeymi tuo, kad yra labai talpios\xc2\xa0\xe2\x80\x93 nuo 4-\xc5\xb3 iki 16-j\xc5\xb3 GB (\xc5\xa1iuo metu). Taip pat neseniai 'Panasonic' suk\xc5\xabr\xc4\x97 32 GB greitaveik\xc4\x99 kortel\xc4\x99 (modelis RP-SDV32GU1K), kurios greitis siekia 6-20MB/s (6-tos klas\xc4\x97s)_NEWLINE_xD Picture Card yra labai ma\xc5\xbe\xc5\xb3 korteli\xc5\xb3 formatas, naudojamas Olympus, Fujifilm ir Toshiba fotoaparat\xc5\xb3 ir j\xc5\xb3 pried\xc5\xb3 gamintoj\xc5\xb3. Nors \xc5\xa1ios kortel\xc4\x97s kol kas nepriskiriamos praeities korteli\xc5\xb3 tipui, ta\xc4\x8diau tame pa\xc4\x8diame segmente geresnes pozicijas u\xc5\xbeima SD ir MMC korteli\xc5\xb3 atmainos.\n_START_SECTION_\nMemory Stick\n_START_PARAGRAPH_\nSony Memory Stick\xc2\xa0\xe2\x80\x93 korporacijos Sony sukurtas standartas, nepaplit\xc4\x99s, nors naudotas kai kuri\xc5\xb3 kit\xc5\xb3 gamintoj\xc5\xb3. Rinkoje nekonkuruoja daug gamintoj\xc5\xb3, tod\xc4\x97l tokios kortel\xc4\x97s megabaitas gali kainuoti brangiau. Nors i\xc5\xa1leid\xc5\xbeiamos vis talpesn\xc4\x97s \xc5\xa1io tipo kortel\xc4\x97s, bet did\xc5\xbeiausia j\xc5\xb3 talpa atsilieka nuo CompactFlash. Kiti \xc5\xa1ios kortel\xc4\x97s variantai: Sony Memory Stick Pro, Sony Memory Stick Duo, Sony Magic Gate._NEWLINE_Korporacija Sony atsisako \xc5\xa1i\xc5\xb3 korteli\xc5\xb3 savo pirm\xc4\x85j\xc4\xaf veidrodin\xc4\xaf foto aparat\xc4\x85 DSLR-A100 pritaikydama CF kortelei._NEWLINE_Min\xc4\x97tas fotoaparatas komplektuojamas su per\xc4\x97jimu, leid\xc5\xbeian\xc4\x8diu \xc4\xafstatyti Memory Stick kortel\xc4\x99 \xc4\xaf CF lizd\xc4\x85.\n_START_SECTION_\nSmartMedia\n_START_PARAGRAPH_\nSmartMedia yra plonesn\xc4\x97s (tik 0.8 mm), bet didesn\xc4\x97s u\xc5\xbe CF kortel\xc4\x97s. Jos nepatogios, kadangi yra trapios ir lengviau l\xc5\xab\xc5\xbeta. \xc5\xa0ios kortel\xc4\x97s naudojamos vis re\xc4\x8diau. J\xc5\xb3 dydis yra tik iki 128 MB."